
			A meus pais.

		


		
			

			

		

		
			NOTA Á PRESENTE EDICIÓN










		

		
			Van aló xa case vinte e cinco anos dende a primeira edición d’O achado do castro, un longo percorrido no que esta obra obtivo unha acollida por parte de lectores e público que non deixa de sorprenderme e pola que me sinto honrado e agradecido. Pero tantos anos obrigan a uns retoques, aínda que mínimos: o texto é o mesmo de sempre, a estas alturas pareceríame unha especie de traizón cambialo, pero si quixen aproveitar a ocasión desta nova edición para actualizalo de acordo cos estándares normativos actuais; fixen tamén algunhas correccións de grallas e erros que eran moi necesarias e un único cambio menor na actuación do Presentador, que en troques de dar unha palmada para iniciar a acción, agora chasca os dedos. Esta última mudanza vén motivada pola experiencia de moitas representacións na que esa palmada desencadeaba o aplauso do público nun momento que non era o máis oportuno e provocaba o desconcerto dos actores. 

			Todo o demais segue como estaba.

		


		
			

			

		

		
			

		

		
			A obra de teatro O achado do castro foi estreada na primavera do ano 1983 no Instituto de Bacharelato Basanta Silva de Vilalba por un grupo de teatro formado por estudantes dese mesmo centro.

			

			ELENCO DE ACTORES

			(por orde de aparición)

			

			Presentador	Manuel Núñez Singala

			Catulo		Jesús Basanta Paredes

			Caleno		Pedro Gallinas Losada

			Soldado 1	Jesús Fraga Souto

			Soldado 2	Sabela Núñez Singala

			Manolitus	Juan Carlos Lamela Blanco

			Carmiñae	Asunción González Río

			Emperador	José María Fernández Segura

			Citrón		Benito Eres Regueiro

			Escravo	Juan Antonio López López

			Arpexia		María del Carmen Cordal Penas

		


		
			 

			DRAMATIS PERSONAE

			 

			 

			 

			 

			 

			 

			 

			 

			 

			 

			 

			Presentador: É en certo modo o director da obra; erudito e latinista de catro pesetas, destaca pola súa pedantería e verborrea.

			Catulo e Caleno: Dous ladróns, antitéticos en gran medida; un listo e outro parvo, un gordo e outro fraco.

			Soldado 1 e Soldado 2: Personaxes moi semellantes, marciais, coa novidade de que o Soldado 1 é unha muller.

			Carmiñae e Manolitus: Rapaza e rapaz, novos e ben parecidos, con máis beleza ca cerebro. Manolitus é fillo de Arpexia, e Carmiñae filla do Emperador.

			Emperador: Auténtico emperador romano da época decadente, con todos os tópicos de gordura, vulgaridade e poder absoluto.

			Arpexia: Comercianta, xa madura pero con xenio abondo.

			Citrón: Sabio sometido ao Emperador, asemade adulador 
e tímido.

			Escravo: Personaxe de cor (negra, por suposto), esperto e irónico.

		


		
			ACTO PRIMEIRO

			 

		


		
			ESCENA PRIMEIRA

			O decorado representa o clareiro dun bosque, co toro dunha árbore no centro da escena e, ás súas beiras 
e situados un pouco máis atrás, dous arbustos. Escóitase o piar dos paxaros fundido co “Aleluia” de Haendel. 
Entra en escena o Presentador e di:

			
			Presentador: Bos días señores e señoras, distinguido público e o resto. A obra que imos representar hoxe foi escrita aló polo ano setenta e sete antes de Cristo. Trátase dunha obra totalmente inédita xa que o manuscrito no que estaba non se deu a coñecer ata hoxe, nesta acto teatral que fai que a vida cultural de todo o mundo estea centrada na nosa cidade. A obra en cuestión apareceu hai uns anos nunha escavación dun castro próximo á nosa cidade. Aínda que polo de agora non se explicase claramente que facía unha obra latina dunha época temperá nun castro celta, quizais sexa unha proba máis da paixón polo teatro dos habitantes da antiga Gallaecia. Foi moi laborioso traducir o texto latino; laboriosa foi asemade a súa reconstrución xa que o manuscrito non estaba completo e o autor non debía ser moi bo. Foron varios anos de esforzos continuados de paleógrafos, latinistas e chupatintas de prestixio universalmente recoñecido os que deron como resultado a versión definitiva que hoxe temos a honra de lles presentar. Trátase, como digo, dunha obra incompleta, con lagoas no texto que non puidemos encher sen terxiversarmos o seu espírito dramático, isto fará necesaria a miña presenza en certas ocasións para lles explicar pasaxes escuras. E agora, sen máis, imos dar paso á representación. Intentarei presentarlles os personaxes da obra adiantándolles brevemente a súa caracterización xa que o autor non o fai de xeito suficiente. Vexamos, os personaxes son:

			
			Preséntanse por parellas e estes van entrando en escena polos lados dereito e esquerdo da mesma ao pronunciar 
o presentador os seus nomes. Quedan de pé á súa beira.

			
			Catulo e Caleno: Son dous ladróns; aquí o autor acóllese ao tópico do listo e do parvo; Catulo é o listo e Caleno o parvo, ou non!, Catulo o parvo e Caleno o listo; perdón, engánome, Catulo o lis… ben!, deixémolo en que son bastante parvos os dous.

			Os dous soldados: Como poden observar, un deles é unha muller; este é quizais un dos maiores méritos da obra pois, demostrando que os romanos xa tiñan mulleres nas súas lexións, bota por terra que fosen os americanos os primeiros en incorporalas ao exército.

			Carmiñae e Manolitus: Son os típicos namorados de calquera historia de amor. Eles ámanse dende sempre aínda que os seus pais se opoñan ao seu amor. O tratamento amoroso deste xeito verémolo máis adiante na historia da literatura; o mesmo Shakespeare co seu Romeo e Xulieta probablemente se inspirase nesta obra, seguramente por mor doutro manuscrito que el atoparía nalgún castro perdido da súa Gran Bretaña. Aí queda traballo para investigacións filolóxicas.

			Emperador e Arpexia: O primeiro é o César, xefe máximo do Imperio, pai de Carmiñae. A segunda é a máis rica comercianta do Imperio, propietaria da metade de Roma, xerente de consorcios financeiros, directora xeral de monopolios americanos, con empresas establecidas por todo o mundo coñecido e descoñecido; é a nai de Manolitus.

			Citrón e Escravo: Citrón é o sabio máis sabio de todos os sabios do Imperio; está para adular o Emperador, e faino baixo a continua ameaza de que o coman os cro­codilos. O Escravo é o servidor máis próximo do Emperador; foi apresado nunha batalla romana nos campos africanos.

			
			Ao rematar a presentación os personaxes marchan todos, menos Catulo e Caleno que sentan no chan ao redor 
do toro da árbore e quedan completamente inmóbiles. 
O Presentador continúa a falar:

			
			Ben, e agora que teñen unha mínima idea da obra, o mellor é comezar sen máis dilación. É o meu desexo que 
a representación sexa do seu agrado.

			
			Fai chascar os dedos ao retirarse e Catulo e Caleno 
perden a súa inmobilidade, sacan comida e viño, 
e comezan a comer e beber.

			
			Catulo: (Botando un bo grolo de viño.) Por Marte que é bo este viño! De

